Kommissionens forordning (EF) nr. 1390/2000

af 29. juni 2000

om gennemførelsesbestemmelser til Rådets forordning (EF) nr. 814/2000 om informationsforanstaltninger vedrørende den fælles landbrugspolitik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 814/2000 af 17. april 2000 om informationsforanstaltninger vedrørende den fælles landbrugspolitik(1), særlig artikel 9, og

ud fra følgende betragtninger:

(1) I forordning (EF) nr. 814/2000 er det fastlagt, hvordan formen og indholdet af informationsforanstaltninger vedrørende den fælles landbrugspolitik skal være. Der bør indføres gennemførelsesbestemmelser til den pågældende forordning blandt andet i lyset af erfaringerne.

(2) Indkaldelse af forslag er en af de mest effektive og gennemskuelige måder til at sikre, at de støttemuligheder, som forordning (EF) nr. 814/2000 tilbyder, får så stor offentlig omtale som muligt, og at det er de bedste foranstaltninger, der bliver udvalgt.

(3) Det bør præciseres nøje, hvilke kriterier ansøgerne skal opfylde for at være støtteberettigede, hvilke udelukkelseskriterier samt hvilke generelle udvælgelseskriterier der skal gælde for foranstaltninger, som omhandlet i artikel 3, stk. 2, i forordning (EF) nr. 814/2000.

(4) I betragtning af, at der blandt modtagerne af den i forordning (EF) nr. 814/2000 fastsatte finansiering er organisationer, som ikke har en veldefineret juridisk status, må det sikres, at Fællesskabets interesser beskyttes, og der bør derfor gives forskud på støtten, ved at der kræves en garanti for et tilsvarende beløb.

(5) For at så mange interesserede som muligt kan nyde godt af de finansielle midler, der er til rådighed, må tildelingen af en finansieringssats, der er højere end 50 %, være en undtagelse.

(6) Information af Komitéen for Den Europæiske Udviklings- og Garantifond for Landbruget, en procedure, som blev indført med Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(2), om de foranstaltninger, der finansieres under nærværende forordning, kan betyde bedre koordinering mellem de foranstaltninger, som medlemsstaterne gennemfører, og dem, som støttes af Fællesskabet.

(7) I betragtning af fristerne i forbindelse med lancering af indkaldelse af forslag bør bestemmelserne vedrørende denne indkaldelse fraviges for år 2000, mens de andre bestemmelser i nærværende forordning fortsat er gældende, således at udvælgelsen af ansøgningerne kan ske ud fra, hvornår de forelægges.

(8) De i nærværende forordning fastsatte foranstaltninger er i overensstemmelse med udtalelse fra EUGFL-Komitéen -

UDSTEDT FØLGENDE FORORDNING:

Artikel 1

Anvendelsesområde

I denne forordning fastlægges gennemførelsesbestemmelserne for informationsforanstaltninger i form af aktvitetsprogrammer og punktforanstaltninger vedrørende den fælles landbrugspolitik, der er omhandlet i artikel 2, stk. 1, litra a) og b), i forordning (EF) nr. 814/2000.

Artikel 2

Indkaldelse af forslag

Kommissionen offentliggør senest den 31. juli hvert år i De Europæiske Fællesskabers Tidende en indkaldelse af forslag, hvori det blandt andet angives, hvilke temaer og foranstaltninger der vil blive prioriteret, hvilken vejledende fordeling der vil være af de disponible budgetmidler, og hvilke frister der gælder for fremsendelse af ansøgninger og påbegyndelse af foranstaltninger.

Artikel 3

Betingelser for tildeling af støtte

1. De organisationer og foreninger, der omhandles i artikel 2, stk. 1, litra a), i forordning (EF) nr. 814/2000, skal opfylde følgende betingelser:

a) være ikke-statslige

b) have et almennyttigt formål

c) have været etableret i en medlemsstat i mindst to år.

2. De personer, der omhandles i artikel 2, stk. 1, litra b), i forordning (EF) nr. 814/2000, skal være juridiske personer, der har været lovligt oprettet i en medlemsstat i mindst to år, bortset fra offentlige myndigheder i medlemsstaterne, universitetsinstitutioner og medier, under forudsætning af at de opfylder de betingelser, der er fastsat i nærværende artikels stk. 1, litra c).

3. Hvis der ifølge den i artikel 10 omhandlede aftale kan udbetales et forskud på støtten, stiller forslagsstilleren en bankgaranti for et tilsvarende beløb.

Denne garanti er ikke påkrævet, hvis forslagsstilleren er en offentlig institution.

Artikel 4

Grunde til afvisning af forslagsstillere

En forslagsstiller afvises i følgende tilfælde:

a) hvis han er erklæret konkurs eller er under likvidation, hans aktiviteter er endeligt eller midlertidigt ophørt, han er under skifte eller tvangsakkord, eller han befinder sig i en lignende situation efter en tilsvarende procedure

b) hvis han har modtaget endelig dom for en kriminel handling, der påvirker hans faglige hæderlighed

c) hvis han har begået en alvorlig professionel forseelse

d) hvis han er i restance med betaling af socialsikringsbidrag, skatter og afgifter

e) hvis han ikke har den fornødne finansielle, faglige og professionelle kapacitet til at gennemføre foranstaltningen set ud fra de i bilag I, punkt 3, litra c) og d), nævnte oplysninger.

Artikel 5

Ikke-støtteberettigede foranstaltninger

Uden at foregribe artikel 2, stk. 3, i forordning (EF) nr. 814/2000 ydes der ikke støtte til foranstaltninger,

a) der giver en økonomisk gevinst

b) der vedrører generalforsamlinger eller vedtægtsbestemte møder.

Artikel 6

Acceptkrav til foranstaltningerne

Kun støtteansøgninger, som er i overensstemmelse med bilag I, vil komme i betragtning.

Artikel 7

Grunde til at udelukke foranstaltninger

1. Aktivitetsprogrammer udelukkes,

a) hvis de påbegyndes inden den dato, der er angivet i indkaldelsen af forslag

b) hvis de afsluttes efter den 30. april i det år, som følger efter året for det finansielle bidrag

c) hvis de omhandler en støtteansøgning på under 25000 EUR og over 500000 EUR.

2. Punktforanstaltninger udelukkes,

a) hvis de påbegyndes mindre end tre måneder efter, at støtteansøgningen er sendt til Kommissionen

b) hvis de afsluttes efter den 30. april i det år, som følger efter året for det finansielle bidrag

c) hvis de omhandler en støtteansøgning på under 5000 EUR og over 100000 EUR.

Artikel 8

Udvælgelseskriterier for foranstaltningerne

1. Kommissionen udvælger de ansøgninger, der er godkendt til at kunne modtage fællesskabsstøtte, på grundlag af projektets kvalitet og en god omkostningseffektivitet efter artikel 3, stk. 2, i forordning (EF) nr. 814/2000.

2. Kvaliteten af projektet vurderes blandt andet ud fra:

a) foranstaltningernes relevans og almene interesse

b) EF-dimensionen og merværdien heraf

c) dets varige multiplikatorvirkning på EF-, nationalt eller regionalt plan

d) dets bidrag til udvikling af et multinationalt, tværregionalt eller tværsektorielt samarbejde

e) hvordan foranstaltningerne skal evalueres.

3. Omkostningseffektiviteten vurderes blandt andet ud fra:

a) hvor fornuftigt det forelagte budget er

b) hvor stort et bidrag der ansøges om fra Kommissionen

c) ansøgerens evne til at mobilisere andre finansieringskilder.

4. Udvælgelseskriterierne er anført i bilag II.

Artikel 9

Sats for den finansielle støtte

1. Fællesskabsstøtten til de udvalgte foranstaltninger kan højst udgøre 50 % af de støtteberettigede udgifter, sådan som de er defineret i bilag III.

2. Fællesskabsstøtten kan hæves til 75 % af de støtteberettigede omkostninger til en punktforanstaltning eller til en eller flere programaktiviteter, når de har en helt særlig interesse set ud fra udvælgelseskriterierne og indebærer:

a) udgifter til tolkning eller oversættelse til mindst fire af de officielle sprog i Fællesskabet eller i de lande, der søger om optagelse, og disse udgifter skal udgøre mere end 20 % af de støtteberettigede omkostninger, og for så vidt angår udgifterne til tolkning, skal der være mindst fem deltagere for hvert sprog

b) opholdsudgifter pr. deltager pr. dag mindre end 60 % af det maksimale beløb pr. dag, der fremgår af de tariffer, som Kommissionen stiller til rådighed for forslagsstillerne.

Foranstaltninger i landdistrikter vil have førsteprioritet.

Artikel 10

Aftale

For de udvalgte ansøgninger indgås der en aftale mellem Kommissionen og støttemodtagerne om de rettigheder og pligter, som følger af Kommissionens beslutning om at yde støtte.

Artikel 11

Årsregel

Støtten ydes udelukkende på årsbasis og giver ingen som helst ret til støtte de følgende år, selv om foranstaltningen indgår i rammerne for en flerårig strategi.

Artikel 12

Offentlig omtale

Der vil hvert år i De Europæiske Fællesskabers Tidende, blive offentliggjort en liste over støttemodtagere og over aktiviteter, der finansieres inden for rammerne af denne forordning, med angivelse af støttebeløb og satsen for den finansielle støtte.

Artikel 13

Underretning af EUGFL-Komitéen

EUGFL-Komitéen underrettes om:

a) indholdet af indkaldelsen af forslag inden offentliggørelsen heraf

b) indleverede aktivitetsprogrammer

c) foranstaltninger, til hvilke der kan ydes støtte

d) aktiviteter, der iværksættes på Kommissionens initiativ.

Artikel 14

Evaluering

Med henblik på den i artikel 7 i forordning (EF) nr. 814/2000 omhandlede evaluering skal støttemodtagerne forelægge alle oplysninger, der gør det muligt at foretage denne evaluering, og blandt andet besvare de spørgeskemaer og evalueringsskemaer, som Kommissionen har stillet til rådighed for dem sammen med ansøgningsskemaerne.

Kommissionen foretager evalueringen senest fire år efter nærværende forordnings ikrafttræden.

Artikel 15

Overgangsforanstaltninger

1. Som fravigelse af artikel 2 skal de, der ønsker at opnå fællesskabsstøtte i henhold til artikel 2, stk. 1, litra a) eller b), i forordning (EF) nr. 814/2000, i 2000 forelægge Kommissionen en støtteansøgning efter bestemmelserne i nærværende forordning. Ansøgningen sendes til Kommissionen mindst tre måneder, inden foranstaltningen påbegyndes, og under ingen omstændigheder efter 30. september 2000.

2. EUGFL-Komitéen underrettes om, hvilke foranstaltninger der vil kunne ydes støtte til i medfør af stk. 1.

Artikel 16

Ikrafttræden

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juni 2000.

På Kommissionens vegne

Franz Fischler

Medlem af Kommissionen

(1) EFT L 100 af 20.4.2000, s. 7.

(2) EFT L 160 af 26.6.1999, s. 103.

BILAG I

INDSENDELSE AF OG INDHOLD I STØTTEANSØGNINGER

1. For støtteansøgningerne gælder følgende:

a) de skal afleveres inden for de fastsatte frister

b) alle felter skal udfyldes korrekt og på maskine

c) de indsendes i fem eksemplarer, der hver især er underskrevet og dateret af den person, der er ansvarlig for foranstaltningen(1). Til støtteansøgningerne anvendes de originale skemaer, som kan rekvireres hos Kommissionen. Hvis hele eller en del af foranstaltningen finder sted uden for Fællesskabet, skal der indsendes et ekstra eksemplar

d) de sendes som anbefalet brev eller afleveres direkte hos Kommissionen

e) de skal være affattet på et af de officielle sprog i Fællesskabet, og der kan vedlægges en kort beskrivelse af projektet på et af de andre officielle sprog.

2. For budgetoverslaget gælder følgende:

a) det skal være balanceret, være angivet i euro, og der må ikke forekomme fejl

b) det skal være tilstrækkeligt detaljeret til at give mulighed for at identificere, følge og kontrollere de foreslåede foranstaltninger

c) det skal være anført, hvilke beregninger og specifikationer der er anvendt ved udarbejdelsen

d) det skal være dateret og underskrevet af den person, der er ansvarlig for foranstaltningen

e) på indtægtssiden skal være anført:

- forslagsstillerens direkte bidrag

- nærmere angivelse af bidragene fra eventuelle andre bidragydere

- eventuelle indkomster, der opstår i forbindelse med projektet, herunder i givet fald deltagergebyrer

- hvilket tilskud der ansøges om fra Kommissionen, med en fordeling i tilfælde af, at der er indgivet flere ansøgninger til Kommissionen.

3. Ansøgningen skal være vedlagt følgende:

a) vedtægter, organisationsplan, forretningsorden for forslagsstilleren samt seneste aktivitetsrapport

b) alle dokumenter, som kan bevise, at forslagsstilleren ikke befinder sig i en af de situationer, der er omhandlet i artikel 4, litra a), b), c) og d), i denne forordning

c) balance og årsregnskaber for de seneste to regnskabsår

d) ethvert dokument, som gør det muligt at vurdere forslagsstillerens finansielle, tekniske og professionelle kapacitet, især oplysninger om uddannelses- og fagdiplomer og om de projektansvarliges erfaringer, det årlige gennemsnitlige antal beskæftigede, materiel og teknisk udstyr til disposition samt en kort beskrivelse af foranstaltninger, som er gennemført inden for de seneste to år

e) det detaljerede program over foranstaltningen, hvor der blandt andet så vidt muligt skal være angivet navn, stilling og erhvervserfaring for de deltagere, der får dækket transport- eller opholdsudgifter, og for foredragsholderne samt en angivelse af, hvilke emner sidstnævnte skal behandle

f) ethvert dokument, som kan bruges til at vurdere indholdet af foranstaltningen.

Hvis der benyttes underleverandører, skal der gives de samme oplysninger for at bevidne den eller de pågældende underleverandørers finansielle, tekniske og professionelle kapacitet.

(1) Ansøgningerne kan sendes med edb, men der skal i så fald også sendes et eksemplar på papir, der er underskrevet og dateret af den ansvarlige for foranstaltningen.

BILAG II

UDVÆLGELSESKRITERIER

1. For de i artikel 8, stk. 2, omhandlede kriterier:

a) Foranstaltningens relevans og almene interesse vurderes blandt andet ud fra:

- om der er overensstemmelse mellem indholdet af foranstaltningen og de mål, der er fastsat i artikel 1 i forordning (EF) nr. 814/2000, og de prioriterede temaer, der er anført i indkaldelsen af forslag

- relevansen af de informationsbehov, som ansøgeren anfører

- om der er overensstemmelse mellem de af ansøgeren foreslåede foranstaltninger og de påtænkte budgetmidler og menneskelige ressourcer

- om der er overensstemmelse mellem de af ansøgeren foreslåede foranstaltninger og målgruppen.

b) Den europæiske dimension og merværdien heraf vurderes blandt andet ud fra:

- antal lande, der berøres af foranstaltningen

- antal regioner, der berøres af foranstaltningen

- antal sektorer, der dækkes af foranstaltningen

- antal organisationer, der inddrages i udformningen og gennemførelsen af foranstaltningen

- et effektivt og afbalanceret samarbejde mellem de forskellige partnere med hensyn til programmering af foranstaltningerne, gennemførelse af foranstaltningerne og deres finansielle bidrag

- repræsentativiteten for de berørte organisationer (med antal medlemmer og deres aktivitetsområder)

- ekspertisen hos foredragsholderne eller personer, der er involveret i gennemførelsen af foranstaltningen, set i forhold til de behandlede temaer.

c) Den varige multiplikatorvirkning på europæisk, nationalt eller regionalt plan vurderes blandt andet ud fra:

- antal modtagere under foranstaltningen

- repræsentativitet for modtagerne og typen af modtagere

- den planlagte formidlingspolitik, dvs.:

- de påtænkte kommunikationsmidler (publikationer, rapporter, databaser, kataloger, opfølgningsseminarer, tekniske vejledninger m.m.)

- anvendte medier (papir, elektroniske medier, audiovisuelle medier)

- anvendte formidlingskanaler (presse, direct mail, direkte distribution m.m.)

- opfølgningen af foranstaltningen eller dens flerårige karakter.

d) Bidraget til udvikling af et multinationalt, tværregionalt eller tværsektorielt samarbejde vurderes blandt andet ud fra:

- iværksættelse af udvekslinger

- fælles udnyttelse af erfaringer

- oprettede partnerskaber

- oprettede netværk

- indførelse af en informationspolitik og/eller formidling i fællesskab.

e) Evalueringen af foranstaltningerne vurderes blandt andet ud fra:

- gennemførelse af en forudgående evaluering

- gennemførelse af en efterfølgende evaluering

- kriterier for en veludført evaluering

- anvendte teknikker (meningsmålinger, spørgeskemaer, statistikker m.m.).

2. For de i artikel 8, stk. 3, omhandlede kriterier:

a) Hvor fornuftigt det forelagte budget er, vurderes blandt andet ud fra:

- det samlede beløb for foranstaltningen

- hvilke udgifter der er angivet for hver enkelt post, blandt andet på grundlag af de bedste vilkår på markedet og i forhold til satser eller tariffer, der er fastsat af Kommissionens tjenestegrene

- balance mellem de forskellige poster

- de samlede omkostninger for hver direkte modtager under foranstaltningen.

b) Det ansøgte bidrag vurderes blandt andet ud fra:

- beløbets størrelse

- andelen af de samlede indtægter.

c) Ansøgerens evne til at mobilisere andre finansieringskilder vurderes blandt andet ud fra:

- ansøgerens egne midler i forhold til de samlede indtægter

- midler fra offentlige (nationale, regionale eller lokale) eller private kilder i forhold til de samlede indtægter

- størrelsen af de bidrag, som deltagerne anmodes om at erlægge.

BILAG III

STØTTEBERETTIGEDE UDGIFTER

1. For at være støtteberettigede skal udgifterne imødekomme følgende kriterier:

a) de skal være direkte fremkaldt af foranstaltningen

b) de skal være absolut nødvendige for gennemførelsen af foranstaltningen og respektere de bedst mulige vilkår, der er til rådighed på markedet.

2. Udgifterne skal have tilknytning til:

a) forberedelsen af aktionen (udarbejdelse, research, koordinering, annoncering, forudgående evaluering m.m.)

b) gennemførelsen af aktionen (produktionsomkostninger, honorarer til foredragsholdere, leje af anlæg og udstyr, tolkning, trykning af dokumenter, deltagergebyrer, rejseudgifter m.m.)

c) opfølgning (presseomtale, udsendelse af referater, efterfølgende evaluering m.m.).

3. Følgende udgifter er støtteberettigede:

a) personaleomkostninger (enhedsomkostninger pr. arbejdsdag), mod forelæggelse af lønsedler for den pågældende periode eller fakturaer, hvis der benyttes eksternt personale

b) de nedenfor nævnte transportudgifter:

- udgifter til reservation og rejse på anden klasse med tog ad korteste vej, mod forelæggelse af billet(1)

- udgifter til flybillet for rejser over 800 km (returbillet) på økonomiklasse og til de mest favorable vilkår på markedet (APEX, PEX, Ekskursion, ...) og mod forelæggelse af billet og boardingpas(2)

- udgifter til busrejser fra en by til en anden ad korteste vej og mod forelæggelse af billet eller faktura

- udgifter til leje af bus eller personbil, forudsat at de fremgår af budgetoverslaget og er behørigt dokumenteret, og mod forelæggelse af faktura

- udgifter til rejse i egen bil udregnet på grundlag af gældende pris for togrejse på anden klasse eller for bus ad korteste vej og uden nogen form for supplement; disse udgifter er støtteberettigede mod forelæggelse af en erklæring underskrevet af brugeren med angivelse af afgangs- og ankomstdato, afgangssted og bestemmelsessted samt en attestation fra jernbane- eller busselskabet med prisen for en sådan rejse(3); udgifter til benzin, parkering, bompenge og måltider, som brugeren af egen bil måtte have, er ikke støtteberettigede

- ikke udgifter til bybefordring (bus, metro, sporvogn) og taxaudgifter

c) udgifter til kost og logi i følgende tilfælde:

- inden for det daglige maksimumsbeløb pr. person (oplysninger herom kan fås hos Kommissionen); dette beløb dækker udgifter til logi og til måltider indtaget i grupper som led i foranstaltningen, mod forelæggelse af faktura

- inden for et fast beløb pr. person, pr. måltid og pr. morgenmåltid (oplysninger herom kan fås hos Kommissionen), hvis det er planlagt, at alle eller nogle af måltiderne ikke indtages i fællesskab

- fælles hotelregninger accepteres kun, hvis de indeholder oplysninger om værelsesnumre, personernes navne og antal overnatninger; på restaurantregninger skal antallet af kuverter være angivet, og der skal vedlægges en liste over deltagerne i måltidet

d) udgifter til tolkning og oversættelse på de samme betingelser som for personaleudgifter og inden for de lofter, der kan fås oplysninger om hos Kommissionen

e) honorarer til eksperter eller foredragsholdere inden for et loft, der kan fås oplysning om hos Kommissionen, mod forelæggelse af en faktura og betalingsbevis, forudsat at de ikke er ansat i en offentlig national eller international institution eller i en af fællesskabsinstitutionerne, og at de hverken er medlemmer eller ansatte i den organisation, der modtager støtten, eller i en hertil associeret eller tilsluttet organisation

f) leje af konferencelokale og materiel, mod forelæggelse af faktura

g) underleverancer, men kun i de tilfælde, der specifikt er nævnt i aftalen; støttemodtageren skal indkalde mindst tre forslag, hvis kontrakten er på over 10000 EUR, forsyne Kommissionen med dokumentation for, at den valgte underleverandør havde det bedste tilbud set i forhold til pris og kvalitet, og begrunde et andet valg, hvis der ikke er tale om lavest bydende; underleverandøren er underlagt samme regler som støttemodtageren

h) publikationsomkostninger og forsendelsesudgifter samt omkostninger til audiovisuelle produktioner, bortset fra personaleomkostninger, mod forelæggelse af fakturaer

i) andre omkostninger som følge af krav, der er anført i støtteaftalen (revision, specifikke evalueringer af foranstaltningen, rapporter, oversættelse, sikkerhedsstillelse ...), mod forelæggelse af fakturaer

j) et fast beløb, indtil 7 % af de støtteberettigede direkte omkostninger, der dækker forbrugsartikler, hjælpematerialer, samt andre udgifter (der kan være tale om udgifter til telefon, telefax, post, Internet, fotokopiering og diverse kontorartikler), forudsat at støttemodtageren ikke på anden måde modtager støtte til driftsudgifter af Det Europæiske Fællesskab

k) et beløb til uforudsete udgifter, som højst kan udgøre 5 % af de støtteberettigede direkte omkostninger.

4. Følgende udgifter er ikke støtteberettigede:

a) bidrag i naturalier

b) uspecificerede eller faste udgifter, bortset fra de særlige tilfælde, som er nævnt i denne forordning

c) indirekte omkostninger (husleje, elektricitet, vand, gas, forsikring, skatter og afgifter ...)

d) omkostninger til kapitalinvesteringer, hensættelser, debetrenter, kurstab, gaver og luksusudgifter.

5. Den dato, der er afgørende for, hvorvidt en udgift er støtteberettiget, er den dato, på hvilken udgiften påløb, og ikke fakturadatoen.

Udgifter, der er påløbet inden datoen for indledningen af foranstaltningen, som den fremgår af støtteaftalen, vil ikke kunne komme i betragtning.

6. Alle fakturaer skal være behørigt udformet i overensstemmelse med lovgivningen og reglerne i det pågældende land, og momsbeløbet og -satsen skal være tydeligt angivet. Dårlige kopier vil ikke blive taget i betragtning.

7. Ubegrundede udgifter vil ikke kunne komme i betragtning.

8. Udgifterne skal være faktisk afholdt og opført i støttemodtagerens regnskab eller fremgå af afgiftsbilagene og kunne identificeres og kontrolleres.

9. Hvis de støtteberettigede omkostninger direkte varetages af en anden bidragyder, skal det være anført i budgetoverslaget og det endelige regnskab i rubrikken "Andre bidrag", og de skal overholde kravene i punkt 6, 7 og 8.

(1) Når transporten foregår på en anden klasse, er udgifterne ikke støtteberettigede, medmindre der vedlægges en attestation fra transportselskabet, der angiver beløbet for anden klasse, og i så fald er det kun dette beløb, der er støtteberettiget.

(2) Når transporten foregår på en anden klasse, er udgifterne ikke støtteberettigede, medmindre der vedlægges en attestation fra transportselskabet, der angiver beløbet for anden klasse, og i så fald er det kun dette beløb, der er støtteberettiget.

(3) Hvis der ikke findes offentlige transportmuligheder, og afstanden tur-retur er mindre end 300 km, er de støtteberettigede omkostninger som en undtagelse fastsat til 0,25 EUR pr. kilometer.